כלבי מלחמה

כלבי מלחמה (באנגלית: War Dogs) הוא סרט דרמה קומית אמריקאי משנת 2016 בבימויו של טוד פיליפס על פי תסריט מאת פיליפס, ג'ייסון סמיילוביק וסטיבן צ'ין, המבוסס על מאמר במגזין רולינג סטון מאת גיא לוסון. באותה העת, לוסון כתב את ספרו "Arms and the Dudes", המפרט את הסיפור. הסרט עוקב אחר שני סוחרי נשק, אפרים דיברולי ודייוויד פאקוץ, אשר זוכים במכרז של צבא ארצות הברית לאספקת תחמושת לצבא הלאומי של אפגניסטן בשווי של כ-300 מיליון דולר. הסרט ברובו בדיוני ודרמטי, כאשר כמה מהאירועים המתוארים בו, כגון נסיעתם של צמד החברים ברחבי עיראק, הומצאו או התבססו על אירועים אחרים, כגון חוויות אישיות של התסריטאי סטיבן צ'ין.

בסרט מככבים ג'ונה היל, מיילס טלר, אנה דה ארמס ובראדלי קופר, שגם היה מפיק שותף. הצילומים החלו ב-2 במרץ 2015 ברומניה. גם פאקוץ בעצמו מופיע הופעת אורח קצרה בתור זמר (המקצוע שבו החל לעסוק במציאות לאחר סיום ריצוי עונש המאסר שלו) בבית אבות שבו פאקוץ העלילתי ניסה למכור את סחורתו. הקרנת הבכורה של הסרט התקיימה בניו יורק ב-3 באוגוסט 2016, והוא הופץ בבתי-קולנוע ברחבי ארצות הברית על ידי האחים וורנר ב-19 באוגוסט 2016. הסרט זכה לביקורות מעורבות מצד מבקרי הקולנוע, וגרף הכנסות של למעלה מ-86 מיליון דולר.

 עלילה 
דייוויד פאקוץ הוא מעסה מיוסר המתגורר במיאמי שבפלורידה יחד עם בת זוגו איז בשנת 2005. הוא משקיע את כל חסכונותיו ברכישת מצעי יוקרה במטרה למכור אותם מחדש לבתי אבות, אך יוזמה זו לא נשאה פרי. דייוויד נתקל בחבר ילדותו, אפרים דיברולי, שהקים חברה בשם "AEY Inc." העוסקת במכירת נשק לממשל הפדרלי של ארצות הברית בשיאה של מלחמת עיראק. כאשר איז מודיעה לדייוויד כי היא בהיריון, דיברולי מציע לו עבודה בחברה. על אף שדייוויד ואיז מתנגדים למלחמה באופן מוצהר, פאקוץ מצטרף ל-AEY ומסתיר זאת מבת זוגו.

דיברולי מסביר לדייוויד כי הפנטגון מפרסם חוזים לרכישות ולזמנות נשק באתר ציבורי, ותפקידם הוא להגיש הצעות מחיר עבור חוזים קטנים יחסית שחברות גדולות מתעלמות מהם, אף ששווים עשוי להגיע למיליוני דולרים. איש העסקים המקומי ראלף סלוצקי, יהודי ציוני גאה, מספק להם מימון מששוכנע בידי דיברולי להאמין כי החברה מוכרת נשק למטרות הגנה על ישראל. דייוויד ודיברולי זוכים בחוזה לאספקת אלפי אקדחי ברטה למשטרת עיראק בבגדאד, אך אמברגו איטלקי מונע את המשלוח, המעוכב בירדן. אי-עמידה באספקה הייתה עלולה להביא להחרמת החברה ממכרזים עתידיים.

השניים טסים לירדן, משחדים גורמים מקומיים לשחרור המטען, ונאלצים לנסוע במשאית לעיראק. במהלך נסיעה לילית הם משחדים משמר גבול ומתחמקים מטרוריסטים עד להגעתם לבסיס צבאי, שם קפטן סנטוס מתגמל אותם ביד רחבה על הישרדותם באזור המכונה "משולש המוות" .

בהמשך זוכה AEY בחוזים גדולים ורווחיים יותר ומרחיבה את פעילותה. בתו של דייוויד, אלה, נולדת, בעוד דיברולי מגלה סימני חוסר יציבות וחוסר אמינות. החברה מקבלת הזדמנות לעסקה המכונה "העסקה האפגנית" – הגדולה ביותר שלה עד כה. מחלקת ההגנה של ארצות הברית מפרסמת מכרז לאספקת 100 מיליון כדורי תחמושת לרובי AK-47, והשניים מזהים עסקה הצפויה להניב רווח של 100 מיליון דולר. עם זאת, קיים מחסור עולמי בתחמושת מסוג זה. השניים פוגשים בסוחר הנשק הוותיק הנרי ז'יראר, שלו גישה למחסני נשק גדולים ובלתי מנוצלים באלבניה. אמנות של נאט"ו מחייבות את האלבנים להשמיד מאגרים אלה, ובהם למעלה מ-100 מיליון כדורים ל-AK-47. מאחר שז'יראר מנוע מלנהל עסקה ישירה עם ארצות הברית משהוכנס לרשימה השחורה של מחלקת האוצר, הוא מסכים לשתף פעולה עם דיברולי, חרף חוסר הנוחות של דייוויד משיתוף פעולה עם אדם הכלול ברשימת מעקב אחר טרוריסטים.

באלבניה מגלה דיברולי כי הצעתם הייתה נמוכה ב-50 מיליון דולר מזו של מתחריהם. איז, שגילתה את עיסוקו האמיתי של פקוז, עוזבת אותו ועוברת להתגורר בבית אמה. דייוויד מגלה כי מרבית התחמושת יוצרה בסין ועל כן אינה חוקית לייבוא בשל אמברגו אמריקאי; דיברולי מורה לארוז מחדש את התחמושת כדי לטייח את מוצאה. כאשר מתברר כי ז'יראר גבה מהם תוספת מחיר של 400%, מודיע דיברולי על כוונתו להדיר אותו מן העסקה. דייוויד מוחה ומבקר את דיברולי על כך שהוא נהנה מחיי פאר במיאמי בעוד הוא עצמו כורע תחת הנטל באלבניה, מה שמעורר את חמתו של דיברולי אשר משמיד את העותק היחיד של חוזה השותפות ביניהם.

ז'יראר מגיב לפעולותיו של דיברולי וחוטף את דייוויד, מכה אותו, ומאיים עליו באקדח. כאשר דיברולי אינו משלם לאנבר, האלבני האחראי על האריזה מחדש, מאיים האחרון לדווח לרשויות האמריקאיות על שינויי התווית. דייוויד מבטיח כי ישכנע את דיברולי לשלם, ומגלה כי נהגו האלבני, באשקים, נעלם וייתכן שאף נהרג. דייוויד שב למיאמי, פורש מ-AEY ודורש את חלקו ברווחים, אך דיברולי ממאן. דייוויד חוזר לעסוק בעיסוי ומשכנע את איז לשוב ולהתגורר עמו, תוך שהוא מגלה לה את האמת על פעילות החברה. שבועות לאחר מכן מציעים דיברולי וסלוצקי לדייוויד פיצויי פרישה זעומים, ובתגובה הוא מאיים לחשוף לרשויות את הפלילים בחברה.

לבסוף נעצרים דייוויד ודיברולי בידי ה-FBI לאחר שאנבר הכועס מדווח עליהם. ה-FBI עצר קודם לכן את סלוצקי, אשר נשא מכשיר הקלטה בפגישה מפלילה עם השניים. דיברולי נידון לארבע שנות מאסר בגין קשירת קשר והונאה במסגרת העסקה האפגנית, בעוד דייוויד מודה באשמה ונידון לשבעה חודשי מעצר בית בשל שיתוף הפעולה שלו עם הרשויות.

חודשים לאחר מכן מתנצל ז'יראר בפני דייוויד על חטיפתו באלבניה ומביע הערכה על כך שלא הסגיר אותו לבולשת. כאשר דייוויד שואל מה עלה בגורלו של באשקים, מציע לו ז'יראר מזוודה מלאה בדולרים בתמורה ל"לא עוד שאלות".

 שחקנים ודמויות 
 שם השחקן/ית  שם הדמות  אודות הדמות ג'ונה היל  אפרים דיברולי  מיילס טלר  דייוויד פאקוץ  אנה דה ארמס  איז בראדלי קופר  הנרי ז'יראר  קווין פולאק  ראלף סלוצקי  פאטריק סנט אספריט  קפטן פיליפ סנטוס  שון טוב  מרלבורו  ג'יי. בי. בלנק  באשקים  גבריאל ספהיו  אנבר  בארי ליווינגסטון  פקיד מנהלתי  אדי ג'מיסון  מנהל בית אבות  דייוויד פאקוץ  זמר בבית אבות  הופעת קמע בתפקיד עצמו

הפקה
בתחילה, ג'סי אייזנברג ושאיה לבוף היו מיועדים לככב בסרט. עם זאת, ג'ונה היל ומיילס טלר לוהקו והוחתמו לתפקידים הראשיים, בסופו של דבר. בפברואר 2015 הוכרז כי אנה דה ארמס הצטרפה להפקה; בחודש מרץ פורסם כי גם ג'יי. בי. בלאן הצטרף.

התסריטאי סטיבן צ'ין ביסס חלק נרחב מהתקריות שבתסריט על סמך החוויות האישיות שלו בעיראק.

צילומים
בתחילה, נקבע כי שלב הצילומים יחל בסוף אפריל 2015, במיאמי, למשך מספר שבועות. על פי Insider SSN, הצילומים החלו ב-2 במרץ 2015. מאוחר יותר, Business Wire דיווח כי בתאריך ה-17 במרץ 2015 החלו הצילומים ברומניה. ב-24 באפריל 2015 דווח כי היל נראה על סט הצילומים שב-Century City, לוס אנג'לס. ב-29 באפריל 2015, היל וטלר נראו מצטלמים על הסט בברבנק, קליפורניה. ב-7 במאי 2015, התקיימו הצילומים במיאמי.

הפצה
בתחילה, האחים וורנר תכננו להפיץ הסרט ב-1 במרץ 2016. עם זאת, בחודש נובמבר 2015 פורסם שמועד שחרורו של הסרט נדחה ל-19 באוגוסט 2016.

הכנסות
הסרט גרף 43 מיליון דולר בצפון אמריקה ו-43.2 מיליון דולר מחוץ לצפון אמריקה, ובסך הכל הכניס סכום כולל של 86.2 מיליון דולר ברחבי העולם (בעוד תקציב הסרט עמד על 40 מיליון דולר).

בארצות הברית ובקנדה, הסרט שוחרר ביום שישי, 19 באוגוסט 2016, במקביל להפצת בן חור ו-"Kubo and the Two Strings", והיה צפוי להכניס 12–15 מיליון דולר מהקרנתו בלמעלה מ-3,100 בתי קולנוע בסופשבוע הראשון להקרנתו. הסרט הכניס 1.3 מיליון דולר מהקרנות הטרום-בכורה שלו בליל חמישי, 18 באוגוסט, ו-5.5 מיליון דולר ביום הראשון להקרנתו (כולל הקרנות הטרום-בכורה). ההכנסות בסוף השבוע הראשון להקרנתו הסתכמו לסך של 14.3 מיליון דולר, ובכך הפך לסרט השלישי המכניס ביותר באותו סוף שבוע מבין כל הסרטים המוקרנים (ולסרט הראשון המכניס ביותר באותו סוף שבוע מבין כל הסרטים החדשים).

ביקורות
הסרט התקבל בביקורות מעורבות מצד מבקרי הקולנוע. אתר האינטרנט Rotten Tomatoes העניק לסרט דירוג של 60% בהתבסס על 193 ביקורות, עם דירוג ממוצע של 6 מתוך 10. על פי דעת הקונצנזוס בקרב המבקרים, נכתב כי הסרט "רותם את הופעתו הקוסמת של ג'ונה היל להציג באופן קליל ומשעשע אירועים מטרידים בעולם האמיתי". ב-Metacritic, לסרט יש ציון של 57 מתוך 100, המבוסס על 41 ביקורות. קהל הגולשים של CinemaScore נתן לסרט ציון ממוצע של "B" (בסולם ציונים שנע בין +A ל-F).

 ראו גם 
 סטארסקי והאץ' (2004)
 בדרך לחתונה עוצרים בווגאס (2009) / עוצרים בבנגקוק (2011) / חוזרים לווגאס (2013)
 אל תלחצי, אני בדרך (2010)

 קישורים חיצוניים 



 "כלבי מלחמה", באתר TCM

 הערות שוליים 

קטגוריה:סרטי 2016
קטגוריה:סרטי דרמה אמריקאיים
קטגוריה:סרטי דרמה קומית
קטגוריה:סרטי האחים וורנר
קטגוריה:סרטי חבר'ה
קטגוריה:סרטי מלחמת עיראק
קטגוריה:סרטי מלחמה אמריקאיים
קטגוריה:סרטי פשע אמריקאיים
קטגוריה:סרטי קומדיה אמריקאיים
קטגוריה:סרטי קומדיית פשע
קטגוריה:סרטים אמריקאיים המבוססים על סיפור אמיתי
קטגוריה:סרטים באנגלית
קטגוריה:סרטים ביוגרפיים אמריקאיים